Forslag til Rådets forordning (EF) om ændring af forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, og af forordning (EØF) nr. 574/72 om regler til gennemførelse af forordning (EØF) nr. 1408/71 (Diverse ændringer 1998) (98/C 325/05) (EØS-relevant tekst) KOM(1998) 547 endelig udg. - 98/0285(CNS)

(Forelagt af Kommissionen den 30. september 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 51 og 235,

under henvisning til forslag fra Kommissionen efter høring af Den Administrative Kommission for Vandrende Arbejdstageres Sociale Sikring,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg,

og ud fra følgende betragtninger:

Det er nødvendigt at foretage visse ændringer i Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet (1), og af Rådets forordning (EØF) nr. 574/72 af 21. marts 1972 om regler til gennemførelse af forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet (2); disse ændringer er begrundet i ændringer, som medlemsstaterne har foretaget i deres lovgivning om social sikring;

anvendelsen af kapitel 8 på pensioner til børn, der mistet begge forældre eller en af dem, medfører fortolknings- og administrationsproblemer, og det vil derfor være til fordel for de berørte personer, at sådanne pensioner beregnes efter bestemmelserne i kapitel 3 i afsnit III frem for bestemmelserne i kapitel 8;

afsnit »L. PORTUGAL« i bilag IIa bør tilpasses for at tage hensyn til de ændringer, der er foretaget i den portugisiske lovgivning;

der bør indsættes et nyt stykke i afsnit »G. IRLAND« og et nyt i afsnit »O. DET FORENEDE KONGERIGE« i bilag VI for at tage hensyn til særregler for prioritering, hvis der består ret til familieydelser ifølge både Det Forenede Kongeriges og Irlands lovgivning som følge af erhvervsudøvelse på en af de to medlemsstaters område;

bestemmelserne i bilagene til forordning (EØF) nr. 574/72 har ikke direkte indflydelse på fastsættelsen af enkeltpersoners rettigheder;

der bør være mulighed for at ændre alle bilagene til forordning (EØF) nr. 574/72 ved en forordning udstedt af Kommissionen efter anmodning fra den eller de pågældende medlemsstater eller deres kompetente myndigheder efter udtalelse fra Den Administrative Kommission; ændringerne af bilagene indebærer således blot, at afgørelser truffet af de pågældende medlemsstater eller deres kompetente myndigheder indføjes i en fællesskabsretsakt;

afsnit »43. SPANIEN - ITALIEN« i bilag 5 til forordning (EØF) nr. 574/72 bør tilpasses;

som følge af administrativ reorganisering i Frankrig vedrørende behandling af anmodninger om forlænget udstationering eller særlig udstationering bør der foretages en tilpasning af afsnit »E. FRANKRIG« i bilag 10 til forordning (EØF) nr. 574/72;

for at opfylde målsætningen om arbejdskraftens frie bevægelighed inden for det sociale sikringsområde er det nødvendigt og hensigtsmæssigt, at reglerne til koordinering af de nationale sociale sikringsordninger ændres ved et bindende fællesskabsretsinstrument, som gælder umiddelbart i hver medlemsstat;

dette er i overensstemmelse med artikel 3 B, stk. 3, i traktaten om oprettelse af Det Europæiske Fællesskab -

UDSTEDT FØLGENDE FORORDNING:

Artikel 1

I forordning (EØF) nr. 1408/71 foretages følgende ændringer:

1) Artikel 44, stk. 3, affattes således:

»3. Dette kapitel finder ikke anvendelse på børnetillæg; disse ydes i overensstemmelse med kapitel 8.«

2) Artikel 78, stk. 1, affattes således:

»1. Ved udtrykket »ydelser« forstås i denne artikel børnetilskud og i givet fald supplerende eller særlige tilskud til børn, der mistet begge forældre eller en af dem.«

3) Artikel 79, stk. 1, affattes således:

»1. Ydelserne efter artikel 77 og 78 skal udredes efter den på grundlag af reglerne i de nævnte artikler bestemte lovgivning af den institution, som det påhviler at anvende nævnte lovgivning, og for denne institutions regning, som om pensionisten (rentemodtageren) eller den afdøde kun havde været omfattet af lovgivningen i den kompetente stat. Såfremt erhvervelse, bevarelse eller generhvervelse af ret til ydelser efter denne lovgivning er afhængig af længden af forsikrings-, beskæftigelses- eller bopælsperioderne eller af perioderne med selvstændig virksomhed, fastsættes denne længde imidlertid i givet fald under iagttagelse af bestemmelserne i artikel 45 eller artikel 72, alt efter omstændighederne.«

4) I bilag IIa affattes afsnit »L. PORTUGAL« således:

»L. PORTUGAL

a) Ikke-bidragspligtige børnetilskud for børn og unge og tillæg på grund af handicap (lovdekret nr. 160/80 af 27. maj 1980, ændret ved lovdekret nr. 133-C/97 af 30. maj 1997).

b) Ikke-bidragspligtige tilskud til elever i specialskoler (lovdekret nr. 160/80 af 27. maj 1980, ændret ved lovdekret nr. 133-C/97 af 30. maj 1997).

c) Ikke-bidragspligtig pension til børn, der har mistet begge forældre eller en af dem (lovdekret nr. 160/80 af 27. maj 1980, ændret ved lovdekret nr. 133-C/97 af 30. maj 1997).

d) Ikke-bidragspligtig alders- og invalidepension (lovdekret nr. 464/80 af 13. oktober 1980).

e) Ikke-bidragspligtige tilskud ved bistand fra tredjepart (lovdekret nr. 160/80 af 27. maj 1980, ændret ved lovdekret nr. 133-C/97 af 30. maj 1997).

f) Ikke-bidragspligtig enkepension (forordning nr. 52/81 af 11. november 1981).«

5) Bilag VI ændres således:

a) I afsnit »G. IRLAND« indsættes følgende som punkt 11:

»11. Hvis der i en og samme periode og for et og samme medlem af husstanden består ret til familieydelse alene i henhold til lovgivningen i Det Forenede Kongerige eller i medfør af forordningens artikel 73, 74, 77 eller 78, bortfalder retten til husstandstillæg (Family Income Supplement), som består alene i henhold til den irske lovgivning, op til et beløb svarende til de pågældende ydelser.«

b) I afsnit »O. DET FORENEDE KONGERIGE« indsættes følgende som punkt 21:

»21. Hvis der i en og samme periode og for et og samme medlem af husstanden består ret til familieydelse alene i henhold til den irske lovgivning eller i medfør af forordningens artikel 73, 74, 77 eller 78, bortfalder retten til familiestøtte (Family Credit), som består alene i henhold til lovgivningen i Det Forenede Kongerige, op til et beløb svarende til de pågældende ydelser.«

Artikel 2

I forordning (EØF) nr. 574/72 foretages følgende ændringer:

1. Artikel 122 affattes således:

»Artikel 122

Særlige bestemmelser vedrørende ændring af bilag

Efter anmodning fra den eller de pågældende medlemsstater eller deres kompetente myndigheder kan bilagene til gennemførelsesforordningen ændres ved en forordning udstedt af Kommissionen efter udtalelse fra Den Administrative Kommission.«

2) Bilag 5 ændres således:

a) Afsnit »43. SPANIEN - ITALIEN« affattes således:

»Overenskomst af 21. november 1997 om forordningens artikel 36, stk. 3 (refusion af naturalydelse i forbindelse med sygdom og barsel), og gennemførelsesforordningens artikel 93, 94, 95 og 100 samt artikel 102, stk. 5 (regler for refusion af ydelser i henhold til syge- og moderskabsforsikringen og ikke-afregnede krav.)«.

3) Bilag 10 ændres således:

I afsnit »E. FRANKRIG« affattes punkt 5 således:

»5. Ved anvendelse af forordningens artikel 14, stk. 1, litra b), artikel 14a, stk. 1, litra b), og artikel 17:

Centre de sécurité sociale des traveilleurs migrants, Paris.«

Artikel 3

Denne forordning træder i kraft den første dag i den måned, der følger efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder unmiddelbart i hver medlemsstat.

(1) EFT L 149 af 5.7.1971, s. 2. Forordningen er ajourført ved forordning (EF) nr. 118/97 (EFT L 28 af 30.1.1997) og er senest blevet ændret ved forordning (EF) nr. 1606/98 (EFT L 209 af 25.7.1998).

(2) EFT L 74 af 27.3.1972, s. 1. Forordningen er ajourført ved forordning (EF) nr. 118/97 (EFT L 28 af 30.1.1997) og er senest blevet ændret ved forordning (EF) nr. 1290/97 (EFT L 176 af 4.7.1997).